贈江東李提學
作者：方回
朝代：宋

paragraphs: 小難和氣如三春，大難色瑩清無塵。
小難作詩到聖處，大難更自髯絕倫。
天憐今年窮已極，稍慰蒹葭霜露身。
惡風劇雪走千里，一識頓有兩玉人。
西岡李氏自五代，彩棒作尉金沙津。
神堯之子太宗弟，鄭王枝葉元至親。
衣冠不絕七百歲，至今寶藏唐告綸。
吾家秋崖與題跋，樂石刻玉高嶙峋。
龍準子孫鴻雁行，彷彿猶見青蓮真。
江東浙右喬木國，小却管領儒簪紳。
雅衰風息離騷降，邇來此道尤荆榛。
少陵一老擅古今，學所從入須黄陳。
後世口耳逐世好，九苞一角誰鳳麟。
君家兄弟名驟起，傳者驚嘆筆有神。
門第既已推第一，人品學問俱不羣。
嗚呼宇宙之大我輩未嘗少，高歌一曲吾氣其庶伸。